Funet-yhdistys

Työvaliokunnan kokous CSC:n tiloissa (Keilaranta 14) 10.5.2005 
klo 11.00-12.00 lounas POP-kabinetissa
klo 12.00-16.00 kokous neuvotteluhuone Sessiossa, 7. kerros

Osanottajat:
Jaakko Riihimaa, Seinäjoen amk, pj
	Kari Karlsson, Ilmatieteen laitos
	Markku Suvanen, Opetusministeriö
	Kari Lamminaho, VTT
	Kimmo Laaksonen, TKK
	Jukka Orajärvi, Oulun seudun amk 
Miska Sulander, Jyväskylän yo
	Tapani Liljavirta, Helsingin yo
	Niklas Sjöström, Åbo Akademi
	Ari Kekäläinen, Savonia amk 
Poissa:
	Timo Pitkäranta, Vaasan AMK (este)
	Paavo Moilanen, Oulun yo (este)
	Tuomo Myllynen, Tampereen yo (este) 
Vesa-Matti Tolonen, Lapin yo  
Kuno Öhrman, Hanken (este)
CSC:n edustajat:
Paavo Ahonen, CSC, sihteeri
	Jari Miettinen, CSC
	Janne Kanner, CSC
	Pekka Linna, CSC
	Juha Oinonen, CSC 
	Klaus Lindberg, CSC
	Leif Laaksonen, CSC

Esityslista 10.5.2005
------------------
 
1. Kokouksen avaus
   - Todettiin kokouksen läsnäolijat
   - Hyväksyttiin kokouskutsun mukainen asialista kokouksen työjärjestykseksi
   - Todettiin, että edellisen kokouksen pöytäkirja on ollut kommentoitavana työvaliokunnan sähköpostilistalla ja nähtävänä yhdistyksen verkkosivuilla. Pöytäkirja hyväksyttiin.

2. CSC:n kuulumiset
- CSC muuton nykytilanne (Paavo Ahonen)
Päälaitteistot on saatu muutettua 9.5. mennessä. Jäljellä on muutamia pienpalvelimia, joiden muutosta ei aiheudu näkyviä katkoja.
Laitteistojen muuttokatkojen lisäksi on ollut ylimääräisiä huoltokatkoja laitteiden rikkoontumisten ja päivitysten vuoksi. Esimerkiksi levypalvelimella on ollut kaksi katkoa, jolloin muutkaan palvelut eivät ole olleet käytössä.

Asiakkaiden Funet-yhteyksistä on muuttamatta kaksi. Muutot tehdään viikolla 19 ja niistä aiheutuu muutaman tunnin katko kyseisten asiakkaiden verkkoyhteyksiin. Funetin pääreititin muutetaan 30.5. Muutosta ei aiheudu katkoa, koska kakkosreititin hoitaa liikenteen muuton aikana.
Tietoliikennelaitteiden ja yhteyksien muutto on sujunut ilman suuria ongelmia. Vähäisiä häiriöitä on aiheutunut likaisista kuiduista, mutta niistä on selvitty puhdistustoimenpiteillä.
Asiakkaat ovat suhtautuneet ymmärtäväisesti katkoihin ja muihin häiriöihin. Opetusministeriöön on tullut kyselyjä www-palvelujen ja research.fi -palvelun katkojen vuoksi.

3. Palvelut

3.1. Kotimaan yhteydet (Juha Oinonen, ppt-esitys)
- runkoverkon uutisia
Taideteollisen korkeakoulun yhteyksissä oli 25 tunnin katko 27.-29.4 ja syynä oli ongelmat kuituyhteyksissä (tarkista tarkka katkon kesto Juhalta!). 
Verkkoliikenteen mittausjärjestelmän paikkaa on muutettu ja sen seurauksena mitattu pakettihukka on pienentynyt.

- keskustelua tutkimuslaitosten liityntäyhteyksistä (Janne Kanner, ppt-esitys)
Tutkimuslaitokset maksavat itse liityntäyhteytensä Funet-verkkoon, mikä tekee jäsenyyden vähemmän houkuttelevaksi ja on osaltaan aiheuttanut pienten organisaatioiden eroamisia. Tavoitteena on eri jäsenten tasa-arvoinen kohtelu. Jos asiakkaiden tietoliikenneyhteydet olisivat päästä päähän CSC:n vastuulla, kokonaisuutta voitaisiin kehittää tasapainoisemmin. 
CSC ehdottaa selvitettäväksi, millaisia operatiivisia, hallinnollisia ja taloudellisia vaikutuksia olisi kaikkien asiakkaiden liityntäyhteyksien ottamisesta Funetin hoitoon.
Keskustelussa tuotiin esille korkeakoulujen ja tutkimuslaitosten etäyksiköiden tarve käyttää joustavasti Funet-yhteyksiä ja siitä saatava synergiahyöty. 
Työvaliokunta suhtautuu myönteisesti selvitykseen ja ehdottaa sen sisällyttämistä kauden 2005/2006 toimintasuunnitelmaan.

- keskustelua liityntäyhteyksien varmentamisesta (Kanner, ppt-esitys)
Jäsenorganisaatiot ovat voineet varmistaa liityntäyhteytensä Funet-verkkoon hankkimalla omalla kustannuksellaan varayhteyden. Katkot kuituyhteyksissä ovat lisääntyneet ja varayhteyksien tarve on korostunut. Tavoitteena on, että CSC vastaa myös varayhteyksistä. Keskustelua on ollut myös pitkien katkojen hyvittämisestä asiakkaille. 
Keskustelussa todettiin, että yhteyksien varmentamiseen liittyy monenlaisia näkökohtia, mm. laitteiden kahdennus, varakuituyhteydet, huollon vasteajat, operointi sekä verkkotopologia. Asiakkaiden tietoliikenneyhteyksien redundanssin lisääminen voidaan ottaa erääksi seuraavan runkoverkkopäivityksen tavoitteeksi. Häiriöiden pisteytys voisi olla osa palvelujen laadunseurantaa.
Työvaliokunta suhtautuu myönteisesti varayhteyksien kehittämiseen ja sisällyttää sen seuraavan kauden toimintasuunnitelmaan.

3.2. Ulkomaanyhteydet (Janne Kanner, ppt-esitys)
- NORDUnetin kuituhanke
NORDUnet on selvittänyt omien kuituyhteyksien hankintaa Pohjoismaiden pääkaupunkien välille. Hankinta merkitsisi noin seitsemän prosentin kertakorotusta kansallisilta verkoilta perittäviin maksuihin, mutta maksut nousisivat tämän jälkeen todennäköisesti huomattavasti maltillisemmin kuin nykyisen kaltaisia vuokrayhteyksiä käytettäessä. Investoinnin takaisinmaksuajaksi on arvioitu 5-6 vuotta. Samalla voitaisiin turvata kapasiteetin moninkertaistaminen pienin kustannuksin ja pysyminen teknisen kehityksen eturintamassa. Kansainvälinen kehitys käy kohti tutkimusverkkojen omia kuituyhteyksiä.
CSC pitää hankkeen tuomia etuja merkittävinä ja ehdottaa, että Suomessa tuettaisiin NORDUnetin pyrkimystä hankkia hallintaansa kattava kuituinfra. Opetusministeriö suhtautuu hankkeeseen myönteisesti ja selvittää mahdollisuudet järjestää rahoitus Funet-osuudelle.
Työvaliokunta suosittelee vuosikokoukselle, että Funet-yhteisö suhtautuisi myönteisesti NORDUnetin aikomukseen hankkia hallintaansa oma kuituinfra.

3.3. Peruspalvelut (Jari Miettinen, ppt-esitys)
- peruspalvelujen seuranta
Eri palvelujen seurantaan on käytössä työkaluja, mutta kokonaiskuvan saaminen on vaikeaa. Työkalujen raportointiominaisuudet ovat niukat.
Keskustelussa tuli esille, että asiakkailla on samantapaisia ongelmia. Nimipalvelinten ja smtp-palvelinten valvontaan kaivattiin automaattisesti hälyttäviä järjestelmiä. Valvontajärjestelmiä kannattaisi sijoittaa verkon laidoille esim. asiakkaiden palvelimiin. 
Vuosikokoukseen toivottiin kokonaisesitystä palvelusalkusta ja sen osana myös selvitystä palvelujen seurannasta.

3.4. Tietoturvapalvelut (Jari Miettinen)
- Palvelinvarmenteet
Sopimukset ovat voimassa, mutta varmenteita on hankittu vähän. Vuosikokouksen kokouskutsuun toivottiin muistutusta, että kokouksen yhteydessä voi allekirjoittaa varmennesopimuksen TeliaSoneran kanssa.

3.5. Multimediapalvelut
- videokonferenssi-gatekeeper osaksi Funet-palveluita (Jari Miettinen, Jani Tiihosen ppt-esitys)
Jani Tiihosen esteen vuoksi Jari Miettinen ja Tapani Liljavirta esittelivät kansallisen gatekeeper-palvelun aloittamista. Sen avulla voitaisiin ilmoittaa ja varata videoneuvotteluja.
Ehdotus esitellään vuosikokoukselle täydennettynä palvelujen kustannus/hyöty -analyysillä. Käyttötilastoihin liitetään amk:n tiedot.

- multimediapalvelujen jäsentäminen (Pekka Linna)
Vuosikokoukselle esitellään vuoden 2006 videopalvelujen kehittämissuunnitelma.

4. Kansallinen ja kansainvälinen yhteistyö

4.1. NORDUnet3-hanke (Janne Kanner, ppt-esitys)
- NORDUnet3 on tutkimuspainotteinen ohjelma vuosille 2005-2008. Tarjolla on rahaa hankkeisiin 1 milj. euroa/vuosi. Haku käynnistyy kesällä 2005. Suomen edustajana ohjausryhmässä on prof. Kaisa Sero. Hankkeisiin pyritään kytkemään mukaan myös Baltian maat. Leif Laaksonen tapaa projektiryhmän johtoa lähiaikoina.

4.2. Tekninen päivä (Juha Oinonen)
- ohjelmatoimikunnan vetäjän valinta
Atk-pääsihteeri Antero Pajari on suostunut ohjelmatoimikunnan puheenjohtajaksi.

4.3. P2P-liikenteen rajoittaminen (Jaakko Riihimaa)
- kannanotto hyväksyttiin esitettäväksi vuosikokoukselle liitteen mukaisena.

4.4. Kuituyhteyksien tarjonnan edistäminen (Klaus Lindberg)
- kannanoton viimeistely annettiin Klaus Lindbergin ja Jaakko Riihimaan tehtäväksi. Kannanotto esitetään hyväksyttäväksi vuosikokouksessa ja osoitetaan liikenneministeriön laajakaistatyöryhmälle. Lisäksi sille pyritään saamaan julkisuutta tiedotusvälineissä.

4.5. WaveLAN roaming-pilotin jatko (Juha Oinonen)
- tilannekatsaus ja linjaus
Pilotissa on mukana 20 organisaatiota. Käyttäjämäärä on ollut melko pieni, mutta hankkeen kansainvälinen merkitys on suuri, koska se on mukana Euroopan laajuisessa Eduroam-verkostossa.
Roamingia ehdotetaan jatkettavaksi ja samalla pyritään nostamaan hankkeen profiilia. Shibboleth ja Radius -kytkennän ansiosta hankkeen merkitys korostuu. Sivutuotteena on syntynyt Euroopan laajuinen autentikointijärjestelmä.
Työvaliokunta kannattaa hankkeen jatkamista. Hankkeen seuranta otetaan työvaliokunnan työlistalle.

4.6. HAKA-luottamusverkoston rakentaminen
- tilannekatsaus (Ari Kekäläinen, Pekka Linna)
TTY, TKK ja CSC ovat mukana luottamusverkostossa. HY:n mukaantulo on periaatteessa selvä ja odottaa lakimiesten kannanottoa. 
Vuosikokoukselle esitetään tilannekatsaus ja hallinnolliset toimintaohjeet.

4.7. VideoFunet-hanke (joku kuka? ei Pekka Linna)
- tilannekatsaus
Vuosikokoukselle esitetään hankkeen tilannekatsaus. 
Keskustelussa VideoFunet nähtiin hyvänä esimerkkinä asiakaslähtöisestä hankkeesta, josta on saatu lisäarvoa. Jäsenorganisaatioilta kaivattiin aktiivisuutta yhdyshenkilöverkoston täydentämiseksi.  

5. Laskutus

5.1. Laskutuskaavan muuttaminen (Janne Kanner, ppt-esitys)
- keskustelua laskutuskaavan muuttamisesta
Ulkomaanliikenteen osuus kustannuksista on laskenut noin 30 prosenttiin, joten sen paino jäsenmaksussa on liian suuri. Pekka Linna laatii esimerkkilaskelmia uudesta laskukaavasta. Tavoitteena on muuttaa laskukaavaa vastaamaan paremmin todellisia kustannuksia. Siirtymävaiheessa yksittäisen organisaation maksun korotus pyritään pitämään alle 10 prosentissa.
Laskutuksen kehittäminen otetaan työvaliokunnan seuraavan kauden työlistalle.

5.2. Vuoden 2006 kustannukset (Pekka Linna) 
- alustava arvio kustannustasosta
NORDUnetin maksuissa on omiin kuituihin siirtymisestä aiheutuva noin 7 prosentin korotuspaine, mikäli ei löydy muuta rahoitusta. Kotimaan liikennöintikustannukset eivät nouse. Yleiskustannuksissa on 2-3 prosentin nousupaine.
OPM:n rahoitusosuus säilynee vielä vuonna 2006 noin 50 prosentissa, mutta alenee jatkossa.

5.3. Asiakaspohjan laajentaminen (Pekka Linna)
- keskustelua ja linjaukset aiheesta
Kaupalliset asiakkaat on suljettu Funetin ulkopuolelle periaatepäätöksellä. Joitakin tiedusteluja on tullut yritysten tutkimusosastojen hyväksymisestä Funet-asiakkaiksi, mikä voisi tuoda synergiaetuja tutkimusyhteistyössä ja laajentaa maksupohjaa. 
Työvaliokunta suhtautui myönteisesti mahdollisuuteen selvittää kaupallisten yritysten asiakkuuden edellytyksiä.
Kysymyksen selvittely otetaan työvaliokunnan työlistalle.

6. Muut asiat

6.1. Työvaliokunnalle annetut tehtävät ja työvaliokunnan raportti toiminnastaan
- Hyväksyttiin liitteen mukainen raportti työvaliokunnan toiminnasta esitettäväksi vuosikokoukselle.

6.2. Työryhmien työn seuranta.
- Luettelo seurattavista työryhmistä on yhdistyksen www-sivuilla.
 
6.3. Seuraavan työvaliokunnan tehtävät
- ehdotus vuosikokoukselle
Sihteeri kokoaa työlistan edellisen raportin ja työvaliokunnassa esille tulleiden asioiden pohjalta (Ehdotus liitteenä)

6.4. Seuraava kokous
- seuraava kokous on vuosikokous 2.6. CSC:n tiloissa 
Ennakkoilmoitus jäsenorganisaatioille lähetetään sähköpostiviestinä viikolla 19.
Kutsut kokoukseen lähetetään sähköpostilla viimeistään 19.5.2005.
Kokousmateriaali laitetaan asiakassivuille.

6.5. Vuosikokouksen ohjelma ja järjestelyt (Pekka Linna)
- Järjestetään mahdollisuus allekirjoittaa sopimus palvelinvarmenteista
- OPM:n puheenvuoron käyttää Markku Suvanen
- vuosikokouksen hyväksyttäväksi esitetään kannanotot valokuituinfrastruktuurin hankinnan turvaamisesta (kohta 4.3) sekä P2P-liikenteen pelisäännöistä (kohta 4.2).
- työvaliokunnan tehtävistä annettava raportti (kohta 6.1)

6.6. Muita mahdollisia kuulumisia ja muut muut asiat
Muita asioita ei ollut

7. Kokouksen päätös
Kokous päättyi klo 15.59.